《题刘一清清溪图歌》
元代·刘崧

我家昔住清溪曲，五月柴门漾寒绿。望仙门外石桥湾，百折苍波转林麓。

老藤修竹翳两涯，茅屋高下连桑麻。江鱼出跃青荇叶，水禽啼上碧桃花。

悠悠三十年来往，却别清溪事游荡。东园有客种狸瓜，北渚何人系渔榜。

兹晨览君图画工，作者乃是清溪翁。清溪自住渝水上，名称偶尔能相同。

长汀短棹溯云水，绝壁乔林澹霞绮。乌鹊散漫夕阳边，楼阁依微空翠里。

伊谁手携九节筇，从以童子囊孤桐。至音雅调不易识，深山古木号天风。

我今欲归归未得，时时梦绕溪南北。钓槎欹石雨边青，菱角沈泥雨中黑。

问君何从得此本，强拟乡园寄幽遁。避名惟恐世人闻，抚景应悲岁华晚。

三山矶，白鹭洲，京国相逢俱胜游。请君更棹酒百斛，相与烂醉秦淮楼。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。